סולומון פוט

סולומון ט. פוט (באנגלית: Solomon T. Foot; 19 בנובמבר 1802 – 28 במרץ 1866) היה פוליטיקאי ועורך דין אמריקאי. במהלך הקריירה שלו כיהן בתפקידים רבים, בהם יו"ר בית הנבחרים של ורמונט, התובע של מחוז רוטלנד, חבר בית הנבחרים של ארצות הברית, וחבר הסנאט של ארצות הברית.

 ביוגרפיה 
 ראשית חייו 
פוט נולד ב-19 בנובמבר 1802 בקורנוול, ורמונט, והיה בנם של ד"ר סולומון ובטסי קרוסט פוט. משפחתו התגוררה מול ביתו של ויליאם סלייד. אביו נפטר כשהיה בן תשע, והוא עבד בחוות כדי לעזור בפרנסת המשפחה. ב-1826 השלים את לימודיו בקולג' מידלברי ואף קיבל תואר שני מאותו מוסד.

פוט שימש כמורה פרטי במידלברי ובברלינגטון, כראש אקדמיית קאסלטון, וכפרופסור לפילוסופיה טבעית בבית הספר לרפואה של ורמונט בקאסלטון. במקביל להוראה למד משפטים אצל עורכי הדין בנג'מין פ. לאנגדון ורובן ר. ת'רול. ב-1831 התקבל ללשכת עורכי הדין והחל לעבוד ברוטלנד.

פוט כיהן כיו"ר הדירקטוריון של קולג' מידלברי ושל אוניברסיטת ורמונט, וב-1857 קיבל תואר לשם כבוד ממידלברי.

 תחילת הקריירה הפוליטית 
פוט כיהן בבית הנבחרים של ורמונט ב-1833 והיה ציר בוועידת החוקה של ורמונט ב-1836. הוא כיהן שוב בבית הנבחרים בין 1836 ל-1839, ואף כיהן כיו"ר הבית בשנים 1837–1839. בין 1836 ל-1842 כיהן כתובע מחוז רוטלנד.

 בית הנבחרים של ארצות הברית 
ב-1842 נבחר פוט מטעם המפלגה הוויגית לבית הנבחרים של ארצות הברית, וכיהן שתי כהונות – 1843 עד 1847. כחבר קונגרס התנגד להרחבת העבדות ולמלחמת ארצות הברית–מקסיקו.

הוא סירב להתמודד לכהונה נוספת ב-1846. כשחזר לבית הנבחרים של ורמונט נבחר שוב ליו"ר, וכיהן בתפקיד בין 1847 ל-1848.

 ועידת הוויגים של 1848 
פוט היה ציר בוועידה הלאומית של המפלגה הוויגית בשנת 1848 ועמד בראש המשלחת של ורמונט. בוועידה התנהל מאבק פוליטי על בחירת מועמד לסגנות הנשיא לצד זאכרי טיילור. פוט הגיע כתומך של  ממסצ'וסטס, אך לאחר שהבין שמינויו עלול לגרום לפילוג בין הצירים מהצפון וממדינות הגבול, החליט לתמוך במילרד פילמור מניו יורק. בעקבות שינוי העמדה שלו הלכו צירים רבים בעקבותיו, ופילמור נבחר בסופו של דבר למועמד לסגנות הנשיא. טיילור ופילמור ניצחו בבחירות.

 כהונה בסנאט של ארצות הברית 
פוט נבחר לסנאט של ארצות הברית ב-1850, והמשיך לכהן בו עד מותו. עם הקמת המפלגה הרפובליקנית הצטרף אליה, ונבחר מחדש ב-1856 וב-1862.

בתחילת 1861 פגש את צירי ורמונט לוועידת השלום שניסתה למנוע את פרוץ מלחמת האזרחים. פוט אמר להם שהוועידה היא למעשה תרגיל דיחוי של תומכי הפרישה, שמטרתם לקנות זמן כדי להיערך לעזיבת האיחוד.

פוט עמד בראש הוועדה בסנאט שעסקה בהכנות לטקס ההשבעה של אברהם לינקולן ב-1861.

בין 1861 ל-1864 כיהן כנשיא הזמני של הסנאט. מכיוון שסגן הנשיא האניבל המלין היה לעיתים קרובות מחוץ לוושינגטון, ניהל פוט בפועל את ישיבות הסנאט במהלך רוב תקופת המלחמה, וזכה לשבחים על הגינותו ועל טקט בניהול הדיונים.

הוא כיהן כיו"ר הוועדה המשותפת של הקונגרס לבניינים ושטחים ציבוריים מ-1861 ועד מותו, ופיקח על השלמת בניית הקפיטול.

 מותו 
פוט נפטר בוושינגטון די. סי. ב-28 במרץ 1866. טקס הלוויה התקיים באולם הסנאט של ארצות הברית, והוא נקבר בבית העלמין אברגרין ברוטלנד.

 משפחתו 
פוט נישא ב-1839 לאמילי פיי מרוטלנד. נולדה להם בת אחת, הלן אלייזה פוט (1841-1840), שנפטרה בילדות. אמילי נפטרה ב-1842. ב-1844 נישא פוט בשנית למרי א. (הודג'ס) דינה.

אמו של סולומון פוט התגוררה עמו ברוטלנד עד מותה ב-1845.

קישורים חיצוניים




קטגוריה:אמריקאים ילידי ורמונט
קטגוריה:חברי בית הנבחרים של ארצות הברית מוורמונט
קטגוריה:חברי בית הנבחרים של ארצות הברית מטעם המפלגה הוויגית
קטגוריה:חברי הסנאט של ארצות הברית מוורמונט
קטגוריה:סנאטורים חברי המפלגה הוויגית
קטגוריה:סנאטורים חברי המפלגה הרפובליקנית
קטגוריה:נשיאים זמניים של הסנאט של ארצות הברית
קטגוריה:עורכי דין אמריקאים במאה ה-19
קטגוריה:אמריקאים שנולדו ב-1802
קטגוריה:אמריקאים שנפטרו ב-1866